UPUTE ZA RODITELJE UČENIKA PRVIH RAZREDA

1. **KALENDAR ŠKOLSKE GODINE 2017./2018.**
   * prvo polugodište traje od 4. rujna do 22. prosinca 2017.
   * drugo polugodište traje od 15. siječnja do 15. lipnja 2018.
   * zimski odmor traje od 27. prosinca 2017. do 12. siječnja 2018.
   * proljetni odmor traje od 29. ožujka do 6. travnja 2018.

U **ponedjeljak, 4. rujna 2017.** nije potrebno donositi školsku torbu na priredbu za prvoškolce. Obavijest o vremenu održavanja priredbe za prvoškolce bit će nekoliko dana prije početka nastave istaknuta na ulazu u školsku zgradu i objavljena na mrežnim stranicama škole: **os-rapska-zg.skole.hr**

1. **POTREBAN PRIBOR**

Osim udžbenika i radnih bilježnica koje će učenici dobiti, potrebno je pripremiti i školski pribor.

a) za HRVATSKI JEZIK

* tijekom prvog polugodišta bit će nam potrebna „pisanka A“
* „pisanka B“ bit će nam potrebna tek kad započnemo s učenjem pisanih slova (u 2. polugodištu)

b) za MATEMATIKU

* matematička bilježnica 1 (za 1. i 2. razred)
* šestar ***neće*** trebati !!!

c) za PRIRODU I DRUŠTVO

* velika bilježnica s crtama (format A4)

d) za ENGLESKI JEZIK i VJERONAUK – prema dogovoru s profesoricom i vjeroučiteljicom

e) za TJELESNU I ZDRAVSTVENU KULTURU

* u posebnoj platnenoj vrećici, s naznačenim imenom djeteta: tenisice (ili čvrste papuče s gumenim potplatom), odjeća za vježbanje (bijela majica kratkih rukava i bilo kakve kratke hlače), mali ručnik.

f) za LIKOVNU KULTURU u **posebnu kutiju (npr. od cipela)** pripremiti sljedeće:

* tempere (prethodno probušiti tube!) i vodene boje
* 2 kista za vodene boje (mekša) i 2 kista za tempere (tvrđa)-po jedan tanji i jedan deblji od obje vrste, posudica za vodu, krpica za brisanje, paleta
* **uljne** pastele (ne voštane!)
* plastelin
* bijeli glinamol

U torbi svakodnevno treba imati:

* flomastere, drvene boje, škare, ljepilo

Molimo da likovne mape i kolaž papire **ne kupujete unaprijed** budući se formati papira razlikuju od izdavača do izdavača. Detaljne informacije o zajedničkoj nabavci likovnih mapa dobit ćete na prvom roditeljskom sastanku.

g) jastučić za sjedenje (za stolac)

**VAŽNO: Na sve knjige, bilježnice, vrećice, ambalažne kutije, NA SVE upisati ime i prezime djeteta! Upozoriti dijete na prepoznavanje i čuvanje vlastitih stvari.**

**Vrijedne i skupocjene predmete ostaviti kod kuće ili ih nositi na vlastitu odgovornost.**

U školskoj torbi potrebno je **svakoga dana** nositi:

1. PERNICU u kojoj je **nekoliko** naoštrenih običnih olovaka, gumica, šiljilo, malo ravnalo ili trokut, drvene boje
2. INFORMATIVKU – na korice informativke čitko upisati ime i prezime oba roditelja i brojeve telefona na poslu ili brojeve mobitela (za slučaj da učiteljica zatreba nešto javiti dok je dijete u školi)
3. PAPUČE koje dijete obuva prije ulaska u učionicu (ukoliko papuče imaju gumeni potplat (ne kližu se) i čvrsto stoje na nozi, dijete ih može koristiti i na satu tjelesne i zdravstvene kulture)
4. **ORGANIZACIJA RADNOG DANA**

* Vrata škole otvaraju se u 7:30 za svu djecu čiji roditelji moraju na posao ranije. Dočekuje ih jedan od dežurnih učitelja u učionicama u koje se ulazi sa školskog igrališta.
* Djeca koja nemaju potrebu doći tako rano, trebaju doći **NAJKASNIJE u 7:50** kako bi pripremila pribor i sve potrebno za početak nastave. Molimo da se pridržavate navedenog vremena.
* Prijepodnevna nastava **započinje na znak školskog zvona, u 8 sati**, a završava, ovisno o rasporedu sati, u 11:30 ili u 12:15.
* Prvi veliki odmor (od 9:35 do 9:45) vrijeme je za odlazak u školsku blagovaonicu na mliječni obrok na koji se učenik može pretplatiti.
* Odlazak na ručak slijedi nakon završetka prijepodnevne nastave. Nije obavezno dijete pretplatiti na ručak, ali preporučamo, posebice učenicima koji će ići na produženi boravak.
* U 12 sati dolazi učiteljica koja provodi nastavu u produženom boravku.
* Od 12 do 14 h je slobodno vrijeme za učenike koje se provodi na školskom igralištu, u učionici, u obližnjem parku, a pod organizacijom i nadzorom učiteljice.
* Djecu je moguće pretplatiti i na treći obrok, tj na užinu, oko 14 h.
* Od 14 do 15:30 h vrijeme je predviđeno za pisanje domaćih zadaća, vježbanje i učenje.
* Od 15:30 do 17 sati je slobodno organizirano vrijeme, a u tom vremenu roditelji mogu dolaziti po djecu.
* Učenici koji ostaju u produženom boravku imaju mogućnost ostavljanja torbi tijekom radnog tjedna u školi.
* **Veoma je važno poučiti i uputiti dijete da ni u kom slučaju ne smije samovoljno napuštati prostor škole.**

1. **PLAĆANJE PREHRANE I PRODUŽENOG BORAVKA**

* U školskoj su kuhinji, za učenike uključene u program produženog boravka, organizirana tri obroka: mliječni obrok (u 9:35). ručak (oko 11:30 ili 12:15) i užina (oko 14:00).
* Ukupan mjesečni iznos prehrane ovisi o broju radnih dana u mjesecu, odabranim obrocima, kao i o tome ostvaruje li dijete pravo na umanjenje iznosa. Plaćanje - pomoću opće uplatnice koju ćete dobiti u školi.
* Roditelji koji ostvaruju pravo na umanjenu cijenu prehrane za svoje dijete (imaju status branitelja, korisnici su dječjeg doplatka ili socijalne pomoći) trebaju na početku školske godine u računovodstvo dostaviti potvrdu na temelju koje će ostvariti to pravo.
* Produženi boravak također se plaća uplatnicom koju ćete dobiti u školi.

1. **IZBORNA NASTAVA**

Od 1. do 3. razreda učenici imaju mogućnost pohađanja izborne nastave Vjeronauka. Vjeronauk predaje vjeroučiteljica časna Lucijana Bobaš, a rad učenika se vrednuje i ocjenjuje kao i u ostalim predmetima. Ocjena utječe na opći uspjeh učenika. Tijekom školske godine nije moguće odustati od izbornog programa.

1. **PREDZNANJE DJECE**

Nije nužno da dijete zna čitati, pisati i računati prije polaska u školu. Dovoljno je da zna napisati svoje ime i prezime.

Uputno je s djetetom igrati se jezičnih igara poput one „Na slovo, na slovo“ i glasovno raščlanjivati riječi, npr. „Koje glasove čuješ u riječi MOST?“ ili „Kad kažem M-O-S-T , koju si riječ čuo?“

Također je uputno kroz igru razvijati pojam količine, npr. prebrojavati kamenčiće na plaži, automobile na parkiralištu, voće u zdjeli, uspoređivati količinu kamenčića na dvije hrpe i sl.

1. **SURADNJA RODITELJA S DJELATNICIMA ŠKOLE**

Svakih 14 dana održavat će se individualni razgovori s učiteljicama, tzv. informacije, na kojima će se roditelji moći raspitati o napredovanju svog djeteta.

Tijekom školske godine održavat će se i redovni roditeljski sastanci.

Ukoliko je potrebno, roditelji se za stručnu pomoć mogu obratiti i školskom pedagogu.

**U četvrtak, 31. kolovoza 2017. g. u 17:30 sati održat će se roditeljski sastanak za roditelje učenika prvih razreda. Očekivano trajanje sastanka je oko 2 sata.**